text: Cyklist dræbt ved trafikulykke 
  03 december 2014 kl. 20.04
  En 33-årig mand blev dræbt, da han på sin cykel blev ramt af en bil ved Bramming.
  En 33-årig mand blev onsdag dræbt i en trafikulykke ved Bramming øst for Esbjerg, oplyser Syd- og Sønderjyllands Politi.
  Ulykken skete på Ribevej ved Hedemarksvej, hvor den 33-årige, der var på cykel, blev påkørt af en bil.
  - Han kommer kørende ud fra en sidevej og bliver ramt af bilen, fortæller vagtchef Jan Stokholm til Ritzau.
  Cyklisten blev så alvorligt kvæstet, at han døde, før det lykkedes at bringe ham til sygehuset, mens føreren af bilen slap uskadt fra ulykken.
  